เมาคลีลูกหมาป่า (ภาพยนตร์ พ.ศ. 2559)

เมาคลีลูกหมาป่า () เป็นภาพยนตร์แนวชีวิตและผจญภัยของอเมริกาในปี พ.ศ. 2559 กำกับโดย จอน แฟฟโรว์ เขียนบทภาพยนตร์โดย จัสติน มากส์ ร่วมอำนวยการสร้างโดยวอลต์ดิสนีย์พิกเชอส์ และ แฟร์วิวเอนเตอร์เทนเมนต์ เป็นภาพยนตร์คนแสดง/ซีจีไอที่ดัดแปลงมาจากภาพยนตร์แอนิเมชันชื่อเดียวกันของดิสนีย์ในปี พ.ศ. 2510 ซึ่งสร้างจากผลงานนิยายชื่อเดียวกันของรัดยาร์ด คิปลิง ภาพยนตร์เรื่องนี้นำแสดงโดย นีล เซธี ในบทเมาคลี ซึ่งเป็นนักแสดงหลักเพียงคนเดียว สมทบด้วยบทพากย์เสียง บิล เมอร์เรย์, เบน คิงสลีย์, อิดริส เอลบา, ลูพีตา ญองอ, สการ์เลตต์ โจแฮนส์สัน, คริสโตเฟอร์ วอลเคน และ จีอันการ์โล เอสโปซีโต ภาพยนตร์เรื่องนี้เป็นการเล่าเรื่องราวของมนุษย์เด็กชายชื่อ "เมาคลี" ซึ่งถูกเลี้ยงดูโดยสุนัขป่าและต้องค้นพบตัวตนของตนเอง

เนื้อเรื่อง
เมาคลีเป็นบุรุษซึ่งรัคชากับอาเคล่า คู่สุนัขป่าอินเดีย เลี้ยงดูจนเติบใหญ่ หลังจากที่บากีรา เสือดำอินเดีย นำมาฝากไว้ตั้งแต่ยังเป็นทารก บากีราเองก็ช่วยอบรมสั่งสอนให้เมาคลีใช้ชีวิตอย่างสุนัขป่า แต่ยิ่งเติบโตก็ยิ่งพบอุปสรรคในการเป็นสุนัขป่า เมาคลีจึงมีพัฒนาการช้ากว่าพี่น้องสุนัขป่าทั้งหลาย และหันไปใช้กลวิธีแยบคายต่าง ๆ เพื่อตามให้ทันฝูง เป็นเหตุให้ถูกบากีราและอาเคล่าติเตียนว่า หัดใช้กลโกงอย่างมนุษย์ 

วันหนึ่งในฤดูแล้ง สัตว์ทั้งปวงสโมสรกัน ณ ผาสันติ เพื่อดื่มน้ำพิพัฒน์สัตยา และปฏิญาณว่าจะไม่ฆ่ากันกินเป็นอาหารตามที่กำหนดไว้ในกฎหย่าศึกชิงน้ำ แต่การชุมนุมสันตินี้ก็ต้องหยุดชะงักไปเมื่อเชียร์คาน เสือโคร่งเบงกอลผู้ดุร้าย ปรากฏกายขึ้น เชียร์คานได้กลิ่นอายมนุษย์ในท่ามกลางที่ชุมนุม จึงประกาศขึ้นว่า ป่านี้ไม่ต้อนรับมนุษย์หน้าไหนทั้งสิ้น ทั้งนี้ เพราะเชียร์คานเคยถูกมนุษย์ทำร้ายด้วยคบเพลิงจนตาข้างซ้ายบอดและหน้าบาก ทิ้งรอยแผลเป็นไว้ให้เจ็บช้ำใจอยู่บนใบหน้า แล้วเชียร์คานก็สำทับก่อนจากไปว่า ตนจะกลับมาเอาชีวิตมนุษย์ผู้เป็นเจ้าของกลิ่นนั้นในอีกมิช้ามินาน ชาวสุนัขป่าจึงอภิปรายกันว่า จะให้เมาคลีติดสอยห้อยตามอยู่ในฝูงต่อไปอีกหรือไม่ แต่ก่อนที่จะได้มติ เมาคลีก็ขึ้นกล่าวว่า ตนสมัครใจจะไปจากป่าเองเพื่อความผาสุกและเบาใจของทุกฝ่าย บากีราจึงอาสานำพาเมาคลีไปส่งยังอาณานิคมมนุษย์โดยรอดปลอดภัย

ระหว่างทางไปยังนิคมมนุษย์นั้น เชียร์คานซุ่มโจมตีเมาคลีและบากีรา บากีราบาดเจ็บจากการต่อสู้ เมาคลีหนีรอดเพราะได้ความช่วยเหลือของฝูงกระบือป่าที่กำลังแตกตื่น เมาคลีจึงออกเดินทางต่อไปโดยลำพัง ระหว่างนั้น เมาคลีไปพบคา งูเหลือมอินเดียตัวมหึมา ณ ป่าดงดิบแห่งหนึ่ง คาใช้วิชาสะกดจิตช่วยให้เมาคลีระลึกภาพอดีตได้ เมาคลีเห็นบิดาตนถูกเชียร์คานสังหารหลังจากต่อสู้กับเชียร์คานด้วยคบเพลิง เป็นเหตุให้ตนถูกทิ้งไว้ในป่าจนบากีรามาพบเข้า ในภาพสะกดจิตนั้น คายังแจ้งแก่เมาคลีว่า มนุษย์มีอาวุธทรงพลานุภาพ เรียกว่า "ดอกไม้แดง" ซึ่ง "นำพาความอบอุ่น ความโชติช่วง และความพังพินาศ มาสู่คนทั้งหลายผู้ถูกมันแตะต้อง" แต่คานั้นสะกดจิตไปก็เลื้อยพันตัวเมาคลีไปมิให้รู้สึกตัว ขณะที่เมาคลีตกอยู่ทั้งในห้วงสะกดจิตและห้วงกระหวัดของคา และกำลังจะถูกคาจับกินอยู่นั้น บาลู หมี ก็เข้าช่วยเมาคลีไว้ได้ทันท่วงที โดยตะปปคาออกจากกิ่งไม้ บาลูให้เมาคลีตอบแทนด้วยการไปเอาน้ำผึ้งยอดผามาให้ ในไม่ช้า เมาคลีกับบาลูก็กลายเป็นสหายสนิทแน่นแฟ้นกัน เมาคลีจึงตกลงจะอยู่กับบาลูจนฤดูเหมันต์

ในช่วงนั้น เชียร์คานไปหาฝูงสุนัขป่าและถามถึงเมาคลีจนมีปากเสียงกัน เชียร์คานฆ่าอาเคล่า ผู้เป็นจ่าฝูงตาย แล้วจึงตั้งตนเองเป็นประมุขคนใหม่ของฝูงสุนัขป่า เพราะคาดหวังว่า เมาคลีจะกลับคืนฝูงอีกครั้ง ฝ่ายบากีราพบว่า เมาคลีไปอยู่กับหมีบาลู จึงติดตามไปหาและพูดคุยด้วย เพื่อสวัสดิภาพของเมาคลีเอง บาลูจึงจำใจพูดปดต่อเมาคลีว่า ตนไม่เคยนับเมาคลีเป็นเพื่อนเลย บาลูหวังว่า พูดเช่นนี้แล้วเมาคลีจะได้จากไปอยู่ในที่อันสมควรเสีย แต่ก่อนที่จะได้เป็นไปดังนั้น ลิงบันดาโล้กฝูงหนึ่งได้มาลักตัวเมาคลีไปยังวิหารใหญ่ร้าง และนำถวายเจ้าลูอี พญาวานรผู้เป็นราชาของพวกตน เจ้าลูอีพยายามบังคับให้เมาคลีเผยความลับเกี่ยวกับ "ดอกไม้แดง" เพื่อที่ตนจะได้ครอบครองป่าโดยมีเมาคลีเป็นผู้ช่วย บากีรากับบาลูมาถึงที่นั้นโดยฉับพลันเพื่อช่วยเหลือเมาคลี เจ้าลูอีกับพวกลิงไล่ล่าเมาคลีอย่างบ้าคลั่งจนวิหารถล่มลงมา  ตัวราชาวานรถูกซากวิหารถล่มทับขาดใจตาย แต่ก่อนจะตายได้บอกให้เมาคลีรับทราบถึงมรณกรรมของอาเคล่า เป็นเหตุให้เมาคลีโกรธว่า บากีรากับบาลูปิดบังเรื่องดังกล่าวจากตน และตัดสินใจกลับไปเผชิญหน้ากับเชียร์คานเพื่อล้างแค้นให้แก่อาเคล่าบิดาบุญธรรม

ระหว่างทาง เมาคลีได้เห็น "เพื่อนมนุษย์" เป็นครั้งแรก ณ หมู่บ้านแถบนั้น ซึ่งทำให้เขาพิศวงงงงวย แต่เมื่อเขาเห็น "ดอกไม้แดง" กำลังลุกโชนอยู่บนกองฟอน ก็คว้าฟืนติดเพลิงท่อนหนึ่งกลับไป โดยมีบากีรากับบาลูคอยตามไปอยู่ไม่ห่าง ข่าวเรื่องการมาของมนุษย์ผู้ทรง "ดอกไม้แดง" ซึ่งแพร่สะพรัดไปทั้งป่า จนเกิดเป็นไฟป่า สรรพสัตว์ทั้งป่าจึงมาประชุมกัน ณ ผาสันติอีกครั้ง ณ ที่นั่น เมาคลีพบเชียร์คาน การประจัญหน้าก็เริ่มขึ้น เชียร์คานสั่งให้เมาคลีวางดอกไม้แดงลงน้ำ เพื่อที่จะได้ต่อกรกับตนอย่างสมศักดิ์ศรี โดยบากีรา, บาลู และฝูงสุนัขป่าก็ได้ช่วยเข้ารุมเชียร์คาน แต่ก็ไม่มีใครสามารถต่อกรได้ เมาคลีจึงใช้กลวิธีอย่างมนุษย์ที่ตนเคยทำ ล่อลวงให้เชียร์คานตกลงสู่หลุมเพลิงและถูกเพลิงคลอกขาดใจตายในที่สุด แล้วเหล่าช้างสารทั้งหลายของพญาหัตถีก็ช่วยกันทดน้ำมาดับไฟ ในเวลานี้ เมาคลีรับรู้แล้วว่า ตนเองมิใช่สุนัขป่า หากแต่เป็นมนุษย์ จึงยินยอมพร้อมใจจะใช้ชีวิตต่อไปอย่างมนุษย์ ภาพยนตร์จบลงด้วยภาพเมาคลีนั่งอยู่บนต้นไม้กับสองสหายบากีราและบาลู เมาคลีนั้นค้นพบว่า แค่ได้อยู่กับเพื่อนที่รู้ใจ ที่ไหนก็เป็นบ้านได้

นักแสดง

ผู้แสดง

ผู้ให้เสียง

อ้างอิง

แหล่งข้อมูลอื่น
 
 
 
 

ภาพยนตร์ดิสนีย์
ภาพยนตร์ที่ออกฉายในปี พ.ศ. 2559